[bookmark: _Hlk234921713][bookmark: _Hlk236210999]Ágazatközi találkozó egyesületünkben: középpontban az elemi-és a foglalkozási rehabilitáció
2026. október 20-án ágazatközi találkozón vettem részt, melyet a Siketvakok Országos Egyesülete, a Fény a Sötétben Alapítvány, valamint az Új Látásmód Egyesület közösen szervezett. A rendezvénynek telephelyünk nagy, közösségi terme adott otthont.
Elsőként Királyhidi Dorottya (Dorka) szakmai vezető köszöntött minket a szervezők nevében.
Amikor a témán gondolkodtak, arra jutottak, hogy jó volna azt erősíteni és több szempontból rámutatni, hogy milyen a kliensek útja: hogyan jutnak el (ha eljutnak egyáltalán) az elemi rehabilitációs szolgáltatásba. Emellett arról is beszélni kell, hogy fontos-e az elemi rehabilitáció. Ezen túlmenően a foglalkozási rehabilitációt is érinteni kell.
Az elemi rehabilitáció alapozza meg a foglalkozási rehabilitációt, és az is fontos, hogy a foglalkozási rehabilitáció tudjon támaszkodni az elemi rehabilitációra.
Be szerették volna mutatni, mi várható el a szolgáltatóktól, mire lehet számítani.
A rendezvény megnyitására Villányiné Bárány Anikót kérte fel.
Miután köszöntötte a résztvevőket, elmondta: A Szociális és Családügyi Minisztériumban, az Esélyegyenlőségi és Akadálymentesítési Államtitkárságon dolgozik, ő maga pedig a Foglalkozási Rehabilitációs Főosztály főosztályvezetője.
Ők is azt látták az elmúlt időszakban, hogy nagyon hiányos, szétszakadozott a rendszer. Megtörténik az orvosi rehabilitáció, de utána nem látják, hogy hová tudnak tovább menni az ügyfelek. Kérdés, hogy hogyan kerülnek az elemi-vagy foglalkozási rehabilitációra, ki tudja felmérni, hogy szükségük van-e szociális rehabilitációra, esetleg milyen képzésben tudnak részt venni.
Az Országos Fogyatékosságügyi Program intézkedési tervében is szerepel a komplex rehabilitáció teljeskörű felülvizsgálata, épp úgy, ahogyan a komplex minősítés felülvizsgálata is. E kettő párhuzamos feladat a jövő évre vonatkozóan. Lépések már eddig is történtek, pl.: a foglalkozási rehabilitációs szakértői és a szociális szakértői tevékenység feladatköreit a jogszabályi változások értelmében összevonták, próbálták racionalizálni. A felszabaduló kapacitásból mentorokat tudtak felvenni a Kormányhivatalnál.
Most arra kíváncsiak, hogy ez miként működik, hogyan tudják majd erősíteni ezt a tevékenységet, illetve hogyan tud összekapcsolódni a mentori hálózat.
A rehabilitációs hozzájárulás tekintetében van egy olyan szabály, hogy azon munkavállalók is beszámítanak a kötelező foglalkoztatási szintbe, akik akár épek ugyan, de azért alkalmazzák őket a munkáltatók, hogy mentori tevékenységeket lássanak el és segítsék a megváltozott munkaképességű személyek beilleszkedését és mindennapjait.
Igyekeztek a pályakezdő, speciális nevelési igényű vagy fogyatékossággal élő fiataloknak is segíteni, akiknek megteremtették azt a lehetőséget, hogy 2026 január 1-től 26 éves korukig számítanak be a rehabilitációs hozzájárulás szempontjából irányadó 5 százalékos foglalkoztatási szintbe. A korábbi 23 évről ezt most 26 évre emelték. Hiszen sokan nem is végeztek tanulmányaikkal 23 éves korukig. Így van plusz három évük arra, hogy komplex minősítés nélkül, az iskolai tanulmányaik alatt megszerzett minősítés alapján legyenek beszámítva a kötelező foglalkoztatási szintbe.
Emellett biztosan sokak által ismert a mozgáskorlátozottak szerzési támogatása. Ezt január 1-től duplájára emelték. A korábbi 1 millió forint helyett 2 millió forint támogatást tudnak adni új autó vásárlása esetén, míg használt gépkocsi vásárlása esetén 1.200.000 forintot. Ez is nagy segítség, és nagyban megkönnyítheti a munkába járást.
A foglalkoztatási formákra is kitért röviden. Van fejlesztő foglalkoztatás, ahol alapvetően a szociális törvény szerinti fejlesztő foglalkoztatásban vesznek részt a munkavállalók,  kb. kétharmad arányban. Munka Törvénykönyve szerinti foglalkoztatásban kb. egyharmad arányban. A jövő évre, 2027-re nem írtak ki új pályázatot, hanem meghosszabbították a jelenlegi támogatási konstrukciót, ezzel segítve, hogy ha a megalakult új kormány és vezetőik szeretnék a jelenlegi támogatási rendszert áttekinteni, erre lehetőségük legyen.
A fejlesztő foglalkoztatók számára viszont a jövő évre is biztosított a támogatás, a jelenlegi formában.
A másik foglalkoztatási forma: az akkreditált foglalkoztatás. Ebben kb. 31.000 fő vesz részt, 350 akkreditált munkáltatónál. Itt jelenleg a pályázati kiírásról való döntés folyamatban van. Vagy kiírnak egy újat, vagy meghosszabbítják az ideit – erről még nem született döntés, de az év végéhez közeledve ez várható.
Sokszor éri támadás ezt a szakterületet, akár uniós szinten is, hogy nagyon sokan vannak védett foglalkoztatásban, és a nyílt munkaerőpiacon kevesen dolgoznak. 31.000 fő van akkreditáltan, 
6-6500 fő van fejlesztő foglalkoztatásban, és 140-150.000 összesen azon megváltozott munkaképességű/fogyatékossággal élő személyek száma, akik dolgoznak az országban.
Így tehát 75 százaléka az érintetteknek a nyílt piacon helyezkedik el. Ezen kellene még tovább növelni, hogy még többen dolgozzanak a nyílt munkaerőpiacon. Akinek szükséges, annak meg kellene teremteni a fejlesztő-vagy akkreditált foglalkoztatásban a részvételt úgy, hogy akik már bent vannak, azokat megpróbálják a nyílt piacra tranzitálni.
Dorka két gondolatot emelt ki az előbb elhangzott előadásból.
Az első a tranzitálás az egyik foglalkoztatási formából a másikba: ebben az elemi rehabilitációnak van szerepe, jelentősége. Önmagától sok látássérült és siketvak ember nem tudja megtenni ezt a lépést, ha nem kapja meg a megfelelő támogatást. Ahhoz, hogy javuljanak a számok, az elemi rehabilitációs alapokat kell megerősíteni és annak kell delegálni ezt a szerepet és feladatot. Össze kell hozni e két szereplőt, ami felé egy kezdeti lépést ad ez a rendezvény.
A másik pedig, ami valóban a minisztérium szerepe, hogy felülről, rendszer szinten nézzen rá erre az egész helyzetképre. Rendszerszinten kell megnézni a szereplők működését. Sok szolgáltató kicsit „be van zárva” saját szintjébe, ezért kell, hogy valaki az egész rendszert átlássa, és elmondja, hogy hol vannak az elakadások, a támogatási szükségletek ahhoz, hogy egy valóban kliens-és egyénközpontú szolgáltatói rendszer jöjjön létre. A hangsúly nem a szolgáltatáson van, hanem azon, hogy az egyének minél egyszerűbben, könnyebben, minél több helyszínről és forrásról eljussanak a nekik szükséges helyekre, és megkapják a szükséges szolgáltatást.
Ennek fontos eleme az elemi rehabilitáció.
A következő előadó  Kiss Szilvia, a Szem(l)életmód Rehabilitációs Központ szakmai vezetője volt. Előadásának címe: „Az elemi rehabilitációs szolgáltatás bemutatása”.
Bár a jelenlevők közül sokan tisztában vannak azzal, hogy ki számít látássérültnek, vagy kiknek szól az elemi rehabilitáció, azért betette diájára a fogyatékos személyek jogairól és esélyegyenlőségük biztosításáról szóló 1998. évi törvényt, melynek módosítása 2020-ban történt meg. Ennek értelmében látássérült az a személy, akinek a szem, illetve a központi idegrendszer látási funkciót érintő betegsége, vagy veleszületett fejlődési rendellenessége miatt a jobbik szemén mért, maximális látásélessége korrekcióval 0,33 (vagy az alatti), látótere 20 fok vagy annál rosszabb, kontrasztérzékelése súlyosmértékben sérült, illetve kortikális (agyi eredetű) látássérült, amely esetén a látótérben szektorszerű látótér-kiesést lehet tapasztalni, illetve a vizuális információk feldolgozásának a nehézsége is fennáll. Ez az az év, amikor az utolsó pont is bekerült ebbe a meghatározásba. Így az elemi rehabilitáció keretén belül olyan látássérülteket is elláthatnak, akiknek nem a szem fiziológiájával van problémája, hanem látássérülése valamilyen agyi történés következtében alakult ki. Kiemelte azt is, hogy: „a kontrasztérzékelés súlyos fokban korlátozott”: ez az, amit a szemészeti ambuláns lapokon nem szoktak feltüntetni. Ez általában akkor derül ki, hogy milyen fokban érintett, ha valaki eljut az elemi rehabilitációba és pedagógiai vizsgálattal mérik különböző vizuális funkcióit.
Mi az elemi rehabilitáció?
Ez egy térítésmentes szolgáltatás. Az egyéni képességekhez mérten a legmagasabb szintű önállóság elérését célozzák meg, és a társadalomba való visszailleszkedés a cél.
A képen kivetített egy fogaskereket. Ennek az az oka, hogy megítélésük szerint az lenne az optimális, ha fogaskerékhez hasonló módon illeszkedne egymásba az orvosi-, az elemi-és a foglalkozási rehabilitáció.
Annak kellene történnie, hogy a kliens az orvosi rehabilitáció után elemi rehabilitációba kerüljön, aminek a csúcsa – vagy célja – a foglalkozási rehabilitáció: visszahelyezni a munkaerőpiacra azokat, akik a látássérülés miatt veszítették el a munkájukat.
Kik az igénybevevők?
Elemi rehabilitációs szolgáltatásra minden 16 év feletti személy jogosult. Miért nem 18 éves kor az a bizonyos határ? Itt ugyanis van egy átfedés a közoktatási rendszer és a felnőtt ellátás között. Ennek az az oka, hogy a közoktatásban az utazótanári szolgáltatásnak kevesebb a kapacitása a középiskolások ellátására, így 16 éves kortól ők is kaphatnak térítésmentes elemi rehabilitációt.
Minden érintett személynek évi 300 vagy 400 óra jár. Ez attól függ, hogy a látássérülés mellett van-e társuló fogyatékosság. Ha van, akkor 100 órával több jár az érintett személynek.
Ezek az óraszámok minden évben „lenullázódnak”, tehát minden évben újra indul a háromszáz vagy négyszáz óra.
Mik az elemi rehabilitációs szolgáltatások?
Ezek olyan szolgáltatások, melyek az ország minden pontján elérhetők.
Az első, és legfontosabb: az elemi rehabilitációs felmérés.
Ha valaki bekerül az elemi rehabilitáció rendszerébe, ez az első lépés. Ez minden központban ugyanúgy történik. Célja, hogy a hozzájuk érkező klienseknek feltérképezzék igényét, szükségletét és megfelelően, egyénre szabottan tudjanak nekik szolgáltatást biztosítani.
A következő: a funkcionális látásvizsgálat.
A súlyosmértékben sérült kontrasztlátás szemészeti papíron nem szerepel. Rehabilitációs felmérés után a gyógypedagógusok funkcionális látásvizsgálat keretében tudják ezt vizsgálni, az egyéb funkciók mellett. Fontos megjegyezni, hogy pedagógiai a vizsgálat, tehát ők nem orvosi vizsgálatot végeznek. Az a cél, hogy kapjanak egy képet a hozzájuk érkező látásának az állapotáról, hogy hogyan tudja azt a lehető legoptimálisabban használni. A szakemberek pedig ennek megfelelően tudnak neki tájékozódás-és közlekedést, mindennapos tevékenységeket, esetleg a kommunikációs-és számítástechnikai eszközök használatát megajánlani.
A szolgáltatási palettán funkcionális hallásvizsgálatra is sor kerül

Ami még szerepel a palettán, bár erre náluk az utóbbi években egyre kevésbé volt igény, a tapintható írás és olvasás.
Fontos elemek még: szociális munka, pszichológiai szolgáltatás, illetve sérülésspecifikus állapotfelmérés, módszertani tanácsadás (társuló fogyatékosságok esetén).
Az elemi rehabilitációban nemcsak gyógypedagógusok tevékenykednek. Team-ben dolgoznak, ahol mellettük szociális munkások, pszichológusok és informatika oktatók is részt vesznek.
Milyen szolgáltatási formák érhetők el?
Intenzív ellátási formák, ami a Vakok Állami Intézetének elemi rehabilitációs csoportjában működik.
Különbség van az intenzív és az ambuláns szolgáltatás között. Intenzív tanfolyamon van lehetőség arra, hogy meghatározott időre, intenzíven, órarend-szerűen kapja a kliens az elemi rehabilitációs szolgáltatásokat. Ambulánsan és az otthontanítás keretében erre az intenzitásra nincs lehetőség és kapacitás.
Ha viszont valaki egyszerre több modult szeretne megtanulni és elkezdeni önállósodni, az intenzív ellátás a leghatékonyabb.
Az elemi rehabilitációs szolgáltatók jellemzően ambuláns-és otthontanítás keretében látják el a klienseket.
Az ambuláns esetében az érintett személy az elemi rehabilitációs szolgáltató helyre megy be, míg otthontanítás esetén a szakemberek keresik fel a klienst otthonában.
Hogy e kettő közül melyik valósul meg, függ kapacitástól, illetve a szükséglettől: mire van szüksége az ügyfélnek. Bizonyos tevékenységeket a legcélszerűbb saját környezetben megtanítani.
Hogy néz ki a szolgáltatói hálózat?
Az elemi rehabilitáció a nyolcvanas évek óta működik, és a Vakok Állami Intézetének elemi rehabilitációs csoportjában született.
2008-ban, uniós forrásból kezdett felállni egy szolgáltatási hálózat, melyet jellemzően civil szervezetek láttak el.
Ez egészen 2020-ig így működött. Aztán 2021-ben született meg a rendelet, ami a jelenlegi működésének a hátterét adja. Állami feladattá vált, tehát ezáltal az ország teljes területét lefedi a szolgáltatás. Azt nem lehet mondani, hogy minden megyében, de régiósan az elemi rehabilitációs szolgáltatás az ország egész területén elérhető.
Pályázati keretben működnek, de a Szociális és Családügyi Minisztérium az, aki megbízta a Slachta Margit Nemzeti Szociálpolitikai Intézetet, s ennek keretében látják el az elemi rehabilitációs szolgáltatást.
Az elemi rehabilitációs szolgáltatók szakmai útmutatását, illetve a hálózatot az Elemi Rehabilitációs Módszertani Központ fogja össze.
Elemi rehabilitációs szolgáltatók Magyarországon:
● Közép-magyarországi régió: Siketvakok Országos Egyesülete, Fény a Sötétben Alapítvány, Szem(l)életmód Rehabilitációs Központ (Budapest és Pest megye);
● Észak-Alföldi régió (Hajdú-Bihar és Szabolcs-Szatmár-Bereg vármegye): Fehér Bot Alapítvány;
● Közép-Dunántúli régió, Fejér megye: Hatpont Elemi Rehabilitációs Központ;
● Észak-alföldi régió: Jász-Nagykun-Szolnok Megyei Vakok és Gyengénlátók Elemi Rehabilitációs Csoportja;
● Dél-Dunántúl: Kilátás Közhasznú Alapítvány;
● Dél-alföldi régió: Kreatív Formák Alapítvány;
● Nyugat-dunántúli régió: Lát-Szol Látássérültek Rehabilitációs Központja.
Ezt a szolgáltatási listát a Slachta Margit Nemzeti Szociálpolitikai Intézet honlapján meg lehet tekinteni.
Saját elmondása alapján nagyon száraz adatokat hozott, amit azzal igyekezett oldani, hogy diavetítése végére néhány fotót betett.
Ezekkel szemléltette például, hogy milyen egy 0,1-es vízus, egy szemtekerezgés (nystagmus), vagy épp milyen az, amikor – mondjuk makuladegeneráció esetén – az éleslátás helyén van egy folt.
Vetített egy képet a Szabadságszoborról, és megmutatta, hogy milyen az, mikor egy makuladegeneráció miatt épp a látványosság „esik ki” középről.
Olyan képet is mutatott, melynek bal oldalán három ember beszélget, jobb oldalon pedig (glaukóma esetén), amit egy látótér-szűkület esetén láthatunk belőlük.
Dorka itt két dolgot emelt ki.
Szilvia sokszor említette, hogy ingyenes szolgáltatás az elemi rehabilitáció. Azt viszont fontos kiemelni, hogy egy nagyon komoly állami támogatás áll mögötte.
Szolgáltatóként, szakmai vezetőként fontos, hogy akikkel együtt dolgoznak, azok tisztában legyenek azzal, hogy az elemi rehabilitációs szolgáltatás csak akkor lehet hatékony, ha mindkét fél erőfeszítést tesz bele. A szakemberek senkit nem tudnak megtanítani mondjuk közlekedni, ha ő maga nem adja hozzá az akaratát, elszántságát, nem szánja oda idejét és energiáját. Ez nagyon fontos eleme a kliensekkel való munkának. A szolgáltatásokat komolyan kell venni és azért, mert számukra ingyenes, még egy komoly támogatási bázis van mögötte.
Szilvia az első találkozást is említette, ami tényleg nagyon fontos. Elengedhetetlen, hogy egyáltalán sor kerüljön rá. Lehet ugyanis, hogy valaki megtalálja a honlapot, de ha azt látja: „Mindennapos tevékenységek tanítása”, vagy „Tájékozódás-közlekedés”, vagy éppen „Funkcionális látásvizsgálat”, számára ez még nem feltétlenül informatív, még ha van is ott róla egy magyarázó szöveg. Ebből akkor se feltétlenül derül ki, hogy az ő élete szempontjából ez miben fog segíteni változtatni. Ezt sokkal inkább az első találkozás alapozza meg. Ahhoz azonban, hogy ez létrejöjjön, ahhoz kell a következő előadás témája is.
A „Rehabilitációs Hatóság és Orvosszakértői Főosztály feladatainak bemutatása” című előadás megtartására Bognár Viktória revizort és Dr. Kereszty Évát, a Rehabilitációs Hatósági és Orvosszakértői Főosztály osztályvezető orvosszakértőjét kérte fel.
A főosztály feladatainak bemutatását egy rövid jogszabályi kerettel kezdte Viktória. A megváltozott munkaképességű személyek ellátásával kapcsolatos eljárási szabályokról szóló 327/2011. (XII. 29.) Korm. rendelet értelmében a hivatal hatásköre az eljáró rehabilitációs hatóságként, rehabilitációs szakértői szervként és orvosszakértői szervként folytatható tevékenységekre, tehát hatósági-és az ezzel kapcsolatos szakértői tevékenységekre terjed ki.
A fentiek alapján a hivatal a megváltozott munkaképességű személyek ellátásaival kapcsolatos, az illetékességi területein induló közigazgatási eljárásokat folytatja le és ezen eljárásokhoz kapcsolódóan szakértői tevékenységet végez, az eljárás során egyedi ügyekben tájékoztatást nyújt.
Ebből is látható, hogy a Főosztály munkája több, egymáshoz szorosan kapcsolódó területet fog össze. Ezek közül az egyik legfontosabb a komplex minősítés, melyben az orvosszakértői és a rehabilitációs szakértői szempontok kapcsolódnak össze.
Ennek folyamatát mutatta be röviden, a megváltozott munkaképességű személyek ellátásait a kérelemtől a döntésig végig vezetve.
Ki is lehet jogosult az ellátásra?
A 2011. évi CXCI. törvény alapján a megváltozott munkaképességű személyek ellátására az jogosult, aki:
·  a kérelem benyújtásának időpontjában a 15. életévét betöltötte,
·  Akinek az állapota a Rehabilitációs Hatóság komplex minősítése alapján 60 százalékos vagy annál kisebb mértékű,
·  Aki a kérelem benyújtását megelőzően 5 éven belül legalább 1095 napon át, 10 éven belül 2555 napon át, 15 éven belül 3650 napon át TB alapján biztosított volt, valamint rendszeres pénzellátásban nem részesült.
Ettől eltérően a biztosítás tartamára tekintet nélkül jár az ellátás annak a megváltozott munkaképességű személynek, aki:
·  a 35. életéve betöltése előtt megváltozott munkaképességű személlyé vált,
·  35. életéve betöltését megelőzően megkezdett iskolai tanulmányai alatt vagy e tanulmányai megszűnését követő 180 napon belül biztosítottá vált,
·  vagy aki 2011. december 31-én rokkantsági nyugdíjban, baleseti rokkantsági nyugdíjban, rehabilitációs járadékban, vagy egészségkárosodott személyek szociális járadékában részesült,
·  vagy az ellátásra jogosultságát megállapították, de annak folyósítása 2011. december 31-én szünetelt.
Nagyon fontos változás, hogy 2024. január 1-től a keresőtevékenység megszűnése vagy szüneteltetése már nem jogosultsági feltétel.
Az ellátási rendszerben alapvetően kétfajta ellátást különböztetünk meg. Az egyik a rehabilitációs ellátás, a másik a rokkantsági ellátás. A különbség az, hogy a komplex minősítés során a foglalkozási rehabilitációs szakértő milyen rehabilitációs javaslatot tesz. Ha a szakértő vélemény szerint a kérelmező rehabilitálható, akkor a rehabilitációs ellátás megállapítása lehetséges. Ha a foglalkozási rehabilitáció nem javasolt, vagy az egészségi állapot csak folyamatos támogatás mellett teszi lehetővé a foglalkoztatást, akkor a rokkantsági ellátás megállapítása lehetséges.
A rehabilitációs ellátásban részesülő személy a Rehabilitációs Hatósággal együttműködésre köteles, ezért a határozat kézhez vételétől számított 10 napon belül fel kell keresnie a Rehabilitációs Hatóságot. Ennek része többek között a kapcsolattartás, a rehabilitációs szolgáltatásokban való részvétel, munkába állást segítő lehetőségek és az együttműködés.
Fontos megjegyezni, hogy aki rokkantsági ellátásban részesül, nem köteles erre az együttműködésre, de kérheti azt (és nagyon sokan kérik is).
A jogosultságokat most már ismerjük. De hogyan jutunk el idáig?
Az eljárás a kérelem benyújtásával indul. A kérelem előterjesztéséhez mindig az aktuális nyomtatványokat kell használni, amelyek a Kormányhivatal honlapján, a tájékoztatásokkal egyetemben elérhetők. Az ellátás igényléséhez többek között szükség van a megfelelően kitöltött és aláírt kérelemre, a szakértői minősítéshez szükséges nyilatkozatra, valamint orvosi beutalóra. A kérelemhez az egészségügyi állapotra vonatkozó orvosi dokumentációt is csatolni kell, amennyiben ez nem elérhető az EESZT-ben, vagy a hozzáférést az igénylő korlátozta.
Fontos gyakorlati szempont az illetékesség is. A kérelmet főszabály szerint a kérelmező bejelentett lakóhelye vagy tartózkodási helye szerinti illetékes kormányhivatalhoz kell benyújtani. Fővárosi és Pest megyei, illetve külföldi lakó-vagy tartózkodási hellyel rendelkező kérelmezők esetén, valamint ha a kérelmező nem rendelkezik bejelentett magyarországi lakó-vagy tartózkodási hellyel, akkor a Budapest Fővárosi Kormányhivatal az illetékes.
A kérelmet többféleképp be lehet nyújtani. Be lehet elektronikusan, személyesen, illetve postai úton. Elektronikus benyújtás esetén erre van űrlap, de Az e-Papír szolgáltatást is lehet használni. Ide bármilyen dokumentumot, orvosit, vagy a jogosultsági feltételek fennállásához szükséges igazolásokat is fel lehet tölteni.
E-mailben nem tudnak nyomtatványokat vagy kérelmet elfogadni.
A kérelem beérkezését követően indul a közigazgatási hatósági eljárás. Amennyiben ez szükséges, hiánypótlásra hívják fel a kérelmezőt, illetve a jogosultsági feltételek, valamint a tényállás tisztázásához más társszervezeteket is megkeresnek.
Ezt követően kerül sor az orvosszakértői vizsgálatra. Ez történhet személyes vizsgálat keretében, de bizonyos esetekben, a benyújtott iratok és az EESZT-ben fellelhető adatok alapján is elvégezhető a véleményezés.
Az orvosszakértői bizottság három tagból áll: egy orvosszakértőből, egy foglalkozásrehabilitációs szakértőből és a bizottság elnökéből, aki szintén orvos. A vizsgálaton a bizottság elnöke személyesen nem jelenik meg, ő a szakmai ellenjegyző a minősítés során.
A komplex minősítés az orvosi-és a foglalkozási rehabilitációs véleményből áll össze, ez adja együtt a minősítést. A két részvélemény szakmai konzultációban kapcsolódik össze, és ebből születik meg a komplex minősítés.
A komplex minősítés része a foglalkozási rehabilitációs vélemény.
Az orvosszakértői vizsgálatot követően egy interjú következik a foglalkozási rehabilitációs szakértővel. A szakértő egy sor értékelési szempont alapján véleményt készít. Az interjún szóba kerül többek között a kommunikáció, motiváltság, problémamegoldó képesség, az érzelmi kapcsolatok kérdésköre is.
A vizsgálat eredménye alapján elkészül a foglalkozási rehabilitációs minősítés és a foglalkozási rehabilitációs részvélemény, mely a rehabilitációs javaslatot is tartalmazza.
Miután minden szakértő elkészíti a részszakvéleményét, a szakértők közötti szakmai konzultáció eredményeként elkészül a komplex minősítés.
A minősítési kategóriák:
Amennyiben az egészségi állapot mértéke 51-60 százalék között van, akkor B minősítési csoportot, 50-31 százalék között pedig C minősítési csoportot állapítanak meg a szakértők. A D és az E minősítésű csoportokba azok kerülnek, akiknek az egészségi állapota 30 százalékos, vagy az alatti. A két csoport közötti különbségtétel az önellátási képességben történik. komplex rehabilitációja javasolt-e, vagy egyéb körülményei miatt nem javasolt. Ez határozza meg, hogy a kérelmező rehabilitációs ellátásra (B1, C1 kategória) vagy rokkantsági ellátásra (B2, C2, valamint D és E kategória) válik-e jogosulttá.
A hatósági eljárás mindig döntéssel zárul. Ez lehet: visszautasító, elutasító, ha a kérelmező nem felel meg a jogosultsági feltételeknek. Ha a kérelmező jogosult az ellátásra, eljárást megszüntető döntés akkor születik, ha meggondolja magát, visszavonja a kérelmét, akkor ezzel zárul a döntés.
Különös méltánylást érdemlő körülmények fennállása esetén kivételes rokkantsági ellátás is megállapítható, amennyiben az érintett személy megfelel a jogszabályi feltételeknek. Elsősorban azok számára jelenthet ez segítséget, akiknek egészségi állapota 50 százalékos vagy az alatti, és az előbb felsorolt, szükséges biztosítási időnek legalább a felével rendelkeznek, de a kérelmüket a biztosítási idő hiányára hivatkozva utasították el.
A kérelmet főszabály szerint az elutasító döntés véglegessé válását követő hat hónapon belül lehet benyújtani.
A kérelmező hatósági bizonyítvány iránti kérelmet is nyújthat be a hatóság felé. A hatósági bizonyítvány valamely tény, állapot vagy egyéb adat igazolására szolgáló okirat, amelyet adott hatóság a jogszabályokban meghatározott esetekben az ügyfél kérelmére állít ki. Fontos megjegyezni, hogy a hatósági bizonyítvány nem tartalmaz szenzitív adatokat, ami az orvosi részek miatt lehet különösen fontos. A meghozott döntést a hatóság közli az érintettel. Az ügyfél megismerheti a döntés tartalmát, indoklását, valamint azt, hogy milyen jogorvoslati formával élhet. A jogorvoslati rendszer egyfokú. Így a hatóság döntése ellen kizárólag keresettel lehet élni. A jogorvoslat során azonban először a hatóság saját hatáskörében felülvizsgálja a döntést, és ha annak feltételei fennállnak, módosítja vagy visszavonja azt. Amennyiben a hatóság döntését saját hatáskörében nem változtatja meg, vagy az ügyfél nem ért egyet a módosított vagy visszavont döntéssel, akkor a keresetet a hatóság a törvényszék felé megküldi.
A megváltozott munkaképességű személyek támogatása nem egyetlen intézmény feladata. Ahhoz, hogy valaki egészségi állapotának megfelelő munkát találjon, és azt hosszútávon meg is tudja tartani, több terület összehangolt munkájára lehet szükség. A Rehabilitációs Hatóság az ellátások megállapításával, a komplex minősítéssel és kapcsolódó rehabilitációs feladatokkal kapcsolódik be ebbe a folyamatba. A foglalkoztatási-és szociális szakemberek a munkába állást, a munkában maradást a képzési lehetőségek feltárásával és a szükséges szolgáltatásokhoz való hozzáféréssel tudják támogatni.
A civil-és érdekvédelmi szervezetek fontos szerepet töltenek be a tájékoztatásban, az érdekképviseletben és az érintettek támogatásában. A munkáltatók pedig az egyéni képességekhez és az egészségi állapothoz igazodó munkakörök, valamint megfelelő munkakörülmények kialakításával járulhatnak hozzá a sikeres foglalkoztatáshoz. Ezek a területek akkor tudják igazán egymást kiegészíteni, ha ismerik egymás lehetőségeit és szükség szerint együttműködnek.
Az ágazati együttműködés valódi értéke abban rejlik, hogy az érintett személynek ne különálló intézményekkel és szolgáltatásokkal kelljen boldogulnia, hanem szükségleteihez igazodóan egymásra épülő támogatásokat kaphasson.
A megváltozott munkaképesség nem szégyen, és nem jelenti azt, hogy valaki rosszabb, vagy kevésbé értékes személy. Tartós betegség vagy egészségi probléma bármilyen élethelyzetben előfordulhat. Attól, hogy valakinek megváltozott az egészségi állapota (vagy úgy született), még ugyanúgy lehet teljesértékű ember és teljesértékű munkavállaló. A betegség és a munkavégzés nem zárja ki egymást.
Ők (a szakemberek) pedig akkor tudnak igazán segíteni, ha a különböző ágazatok nem egymás mellett, hanem egymás támogatásával dolgoznak együtt.
Ezzel Viktória előadása befejeződött, majd Dr. Kereszty Éva vette át a szót.
Rövid bemutatkozásában elmondta: egészségbiztosítási-és igazságügyi orvosszakértő, és még jogász is. Ennek kapcsán a foglalkozási rehabilitációs szakértésben is dolgozott tavalyig, így igyekszik a folyamat minden részére rálátni.
A 2000-es évek elejétől az egészségbiztosítási orvostan egy önálló szakorvosi szakvizsga, amit ráépített szakvizsgaként lehet megszerezni. Ha valakinek van egy klinikai szakvizsgája, legyen az sebész, belgyógyász vagy igazságügyi orvosszakértő, erre egy kétéves képzéssel lehet ráépíteni.
A szabályok sokáig azt mondták, hogy a bizottságokban dolgozó orvosoknak kötelező, hogy meglegyen ez a szakvizsgája. Mostanra ez a csoport viszont eléggé magas átlag életkorral rendelkezik, kevesen vannak és kicsi az utánpótlás.
Az egyetemeken vannak fiatalok, az egyetemek igazságügyi orvostani tanszékén a bíróságok számára végzik a szakértői munkát. Ők megcsinálják ezt a vizsgát. A kormányhivatalban dolgozók kevésbé szerették volna ezt megcsinálni, jelenleg tehát nincs ilyen kötelezettség. Ő szeretné visszahozni ezt a kötelezettséget, hogy a kollégáik tényleg hozzáértő módon járjanak el ezen a területen.
Szeretnék és várják a revíziót, szakmai részről, orvosszakmai részről és szociális részről is. Úgy érzik, hogy a kormányhivatalban nincsenek jó helyen.
Itt szemléleti kérdésekről, attitűdökről beszélünk.
Elromlott a lift az épületben, ahol vannak. Öt héten keresztül nem volt lift, ahol pedig a második emeleten vizsgálják a rokkantakat. Az udvarra jártak le, lepedőkkel kialakított kis helyiségekben vizsgálták öt hétig a kerekesszékes betegeket.
Nagyon nagy Budapest Főváros Kormányhivatalának liftkarbantartási rendszere. Talán nem érzékelik a probléma súlyosságát, érti, de elfogadni nem tudja. Rengeteg apróságon kellene változtatni.
Az orvosszakértői elbírálást illető jogszabályuk is komoly beavatkozást, alapvető módosítást igényel.
2012-ben írták meg. Azóta elemien változott meg az orvosi ellátás. Az orvostudomány haladt egy csomót előre.
Változott az is, hogy mennyi idő után állunk munkába egy-egy beavatkozás után, stb.
Hozott egy példát, igaz, Amerikából. Egy hivatásos ejtőernyős, akinek darabokra tört a sarka és a talpa. Csontporból formázták neki újra, de fél év múlva már dolgozott.
Röviden: másként kell a betegségekre, a megváltozott munkaképességre nézni.
Ami a látássérülteket illeti: egyszemes látással lehet gépjárművezetői engedélyt kapni. Nemcsak arról van szó, hogy nézzük meg, hogy hogyan lehet megteremteni az esélyegyenlőséget azoknak, akik hátrányból indulnak. De arról is szó van, hogy mi az a vállalható társadalmi kockázat, ami mellett engedjük az embereket, hogy csinálják, amit tudnak, nem kell túlvédeni a társadalmat. Nem fog semmi rossz dolog történni. Vannak olyan segítő készülékek (pl. panorámatükör), amit ő orvosként előír, hogy legyen a kocsiban és meg is van a megoldás.
Egyik oldalon tehát nem szabad eltúlozni a dolgot, ugyanakkor nagyon integratív szemlélettel kell a rehabilitációt elvégezni.
Mit fontos tudnunk a témában?
Nem elég betegnek lenni. Nagyon sokszor kapnak keresetleveleket, melyekben valaki elmondja, hogy ő milyen beteg, milyen traumák érték kiskorában. Ez szörnyű és nehéz lehetett, de az orvosszakértők nem ezt vizsgálják. Hivatali eljárásukban a funkcionális állapotot és annak a következő időszakra vonatkozó tartós fennállását vizsgálják. Ez minden ellátásra igaz, bár különböző követelmények vannak.
Nem elég tehát betegnek lenni. Ők a funkcionális állapotot és annak a tartósságát nézik. Ha valaki jól meggyógyítható, a táppénz a megoldás, ha dolgozik, és nem a hosszútávú megoldások.
Ha valaki beteg, de nagy korlátozottsága nincs, pénzbeli támogató ellátásokra nem lesz jogosult. Egyéb ellátások viszont vannak, melyek segíthetik az ő szociális, munkaügyi és egyéb rehabilitációját. Vannak ellátások, melyek kisebb betegségek mellett ösztönzik a munkáltatót, hogy foglalkoztatásba vonja az illetőt. Ezekre mind szükség van.
Van ugyanakkor egy vízválasztó, amitől fogva azt mondja az állam egy mindenkori döntés szerint, hogy innentől kezdve nagyobb erőket, szervezettebb támogatást, és pénzbeli támogatást is ad, mert a betegség tartóssága és jellege alapján az illető nem képes a társadalmi átlagnak megfelelő jövedelemszerzésre. Ezt pótolják vissza, hogy ilyen szempontból is kiegyenlített legyen a helyzet.
Milyen egyéb feltételeket határoznak meg a jogszabályaink abban, hogy a betegségen túlmenően mi szükséges még ahhoz, hogy megállapítható legyen az ellátás?
Vannak életkori feltételek.
A halláskárosodásnál az a fontos, hogy a 25 év alatt kialakuló (és megfelelő mértékű) hallássérülést veszik csak figyelembe. Akinek később alakul ki a halláskárosodása, fogyatékossági ellátásra nem lesz jogosult, az összes többinél, pl. komplex minősítésnél viszont figyelembe veszik. Meg fogja kapni azt az egészségkárosodási százalékot, ami megilleti. Ám a fogyatékossági támogatásban ez nem jelenik meg, csak akkor, ha halmozott fogyatékosságról van szó.
Viktória a biztosítási előtörténetet már elmondta, hogy bizonyos ellátások milyen biztosítotti jogviszonyhoz kötődnek. Emellett vannak ún. együttfolyósítási és kizárási szabályok is. Az egyik ilyen, hogy saját jogú családi pótlékot és a fogyatékossági támogatást nem lehet együtt folyósítani. El kell dönteni, hogy ki melyiket kéri. A jövő évi költségvetésbe beépül, hogy bizonyos összegek emelkednek. Hogy mi mennyire emelkedik, és mi lesz előnyösebb a betegeknek, majd kiderül, mikor kijönnek a konkrét összegek. Akkor hirtelen nagyon sokan jelentkeznek majd le, és döntenek úgy, hogy nem ezt, hanem azt kérik.
Ha az illetőnek megvan hozzá a minősítése és az érvényes, nem kell újra vizsgálni, akkor át lehet írni, másikat lehet neki folyósítani.
Hozzátartozói alapon is történhet az ellátások juttatása. Ennek van egy bizonyítási folyamata, hogy az illető jogosult-e rá.
A közigazgatási rendszerben, a kormányhivatali rendszerben ötvennégyféle jogcímet bírálnak el, különböző támogatásokra, emellett még a gépjárművezetői alkalmasság speciális kérdéseit is itt vizsgálják. Van sok olyan is, ami nem kormányhivatal, hanem az önkormányzatoknál levő jogosultságok megállapításai, melyeket nem a szokásos kormányhivatali rendszerben vizsgálnak. Ilyen például a gyermekek otthongondozási díja, ami egy nagyon hasonló rendszerben történik, mint az általunk tárgyalt ellátások, de mégsem ugyanaz.
Nagyon sokszor a parkolókártya sem rajtuk keresztül megy, mert nem mozgásképesség alapján dől el. Ha valaki az autizmusa miatt kap támogatást, annak is jár, csak be kell menni érte.
Ez sokszor a többieknek frusztráló lehet.
Sok olyan ellátás van, ami nem rajtuk keresztül megy. Azt is fontos látni, hogy abban a betegkörben, amit ők látnak, ezek a másodlagos célok, amik megjelennek. Ilyenkor valaki nem azért kér bizonyos ellátásokat, mert a személyre szabott rehabilitációja miatt szeretné igénybe venni, hanem azért, mert olyan kapcsolt ellátásokra lesz jogosult ezen keresztül, ami előnyöket jelent. Megkönnyítheti az életét, de nem az orvosi csapat által elbírálandó probléma áll az előtérben.
Mi az ellátás elbírálás logikája?
Az ellátások többsége ahhoz kötődik, hogy milyen az illető egészségi állapota (ők, orvosok ezt még mindig az egészségkárosodás mértékében mérik). A területen dolgozó orvosok egyre idősebbek. Épp ezért sokan még mindig nem tudják, hogy nem a régi 67 százalékos munkaképesség-csökkenésben kell gondolkodniuk. Nem tudják, hogy a munkaképesség fogalma csak a Polgári Törvénykönyvben van benne.
A lényeg, hogy egészségkárosodásban kell gondolkodni, amin belül van az össz-szervezeti egészségkárosodás, és vannak részkárosodások is. Ebben a 40-50-70 százalékos határok a legfontosabbak, ám ezt nem mindenki tudja.
Vannak ellátások, amelyek az össz-vagy részkárosodáshoz kötődnek, ezeket százalékban fejezzük ki. Erre szól a 7/2012. (II. 14.) NEFMI rendelet, amely rengeteg táblázatot tartalmaz. Ez megmondja azt, hogy amikor az orvos egy diagnózist lát és ennek alapján elbírálja a beteg funkcionális állapotát, hány százalékos értékűre kell ezt minősíteni.
Hiába van sok táblázat, rengeteg kórállapot nem szerepel ebben. Itt különböző analógiákat kell alkalmazni. Ha valaki pl. Lyme-betegségben szenved, abból maradnak tünetei, ilyet nem talál az orvos a táblázatban. Ilyenkor azt kell megnéznie, hogy a betegnek maradt-e vissza mozgási, ízületi, bőrgyógyászati vagy idegrendszeri károsodása. Nagyon sok szklerózis multiplex beteg esetén is az történik, hogy a tényleges neurológiai tüneteiknek megfelelően kapják meg a részkárokat: mozgásra, látásra, stb.
Nem feltétlenül diagnózis alapú a munkájuk, inkább funkcionális károsodásokat vizsgálnak és így készítik el a besorolást.
Olyan is van, amikor nem a százalékok határozzák meg, hogy valaki jogosult-e egy ellátásra, hanem részben a százalékokra azért tekintettel levő, a súlyossági megítélést is magában foglaló elbírálás van a fogyatékossági támogatások esetében.
Ezek kibővültek az elmúlt években. A hagyományos látássérülés, hallássérülés, értelmi fogyatékosság, autizmus, pervazív személyiségzavar, mozgás-és a halmozott károsodás mellett belépett a beszédkárosodás, illetve a kromoszóma többlettel vagy hiánnyal járó károsodások köre.
Miért fontos ez?
A kromoszóma károsodás nem genetikai megbetegedés, hanem kromoszóma többlet vagy hiány, tehát egy szűkebb kör. Sokan nyújtanak be tévesen kérelmet ezzel kapcsolatban.
A beszédkárosodásnak volt egy elég erős lobbija (amiben ő is részt vett), hogy ez kerüljön be. Részben azért, mert néhány kórképben önállóan megállapítható. Benne a gégerákos betegek esetén fogalmazódott meg először, hogy micsoda dolog, hogy nem számítanak beszédfogyatékosnak.
A megkötés a beszédkárosodásnál az, hogy siketek esetén a hallási fogyatékosságot kell megállapítani. Ha ők nem tudnak jól beszélni, siketeknél ez önállóan nem állapítható meg (ettől még nem lesz halmozottan fogyatékos), hanem a halláskárosodásnál kell ezt értékelni.
Ellátások:
Ha valakinek munkahelyi balesete vagy foglalkozási megbetegedése van, baleseti ellátás jár. Ez az egyetlen fajta ellátás, ami már a 40 százalék alatt is jár. Lényegében 13 százaléktól fölfelé kaphat az illető valamilyen ellátást, valameddig.
Az orvosszakmai elbírálás nehézsége itt, hogy az idő előrehaladásával a baleseti jelleg csökken. Utána jönnek a kopásos, természetes megbetegedések. A természetes megbetegedések aránya egyre nagyobb, míg a baleseti jellegűé egyre kisebb lesz. Ennek sokszor nem örülnek a betegek, hiszen az ellátásban kiemelt szerepet kap a baleseti jelleg.
Saját jogú, emelt összegű családi pótlék felnőtt korban: 50 százalékos össz-szervezeti egészségkárosodás kell hozzá. Amiből az ötven százaléknak legalább egy éven keresztül már 18 éves kor alatt is fenn kell állnia.
Amikor az orvosok elbírálják ezeket a helyzeteket, van egy éles választóvonal abban, hogy hogy néz ki a 18 év alattiak, és a felnőttek, 18 év felettiek ellátása. Megnézik az összességi pedagógiai szakszolgálati véleményt. Ám nem ugyanazok az elbírálási szempontok érvényesülnek felnőttkorban, mint gyermekkorban.
Vannak olyan betegségek, bizonyos csontfejlődési zavarok, amikor a gyógytornával, különböző kezelésekkel küzdenek az orvosok a gyerekért, hogy jó legyen a gerincének a fejlődése. Amikor ez a fejlődési folyamat befejeződik (22 éves korban), már nincs mit tenni. Egy kialakult állapot van, azt kell nézni. Addig járnak juttatások, pl. emelt összegű családi pótlék, de felnőttként már nem, akkor már a gerincfejlődést nézik.
Itt egy fiziológiás, anatómiai változás is bekövetkezik, másként kell elbírálni.
Nagyon sok autista van. Épp ezért van új, autizmusra vonatkozó szakmai protokoll, ami megjelent nyáron, a 13-as Egészségügyi Közlönyben.
Az vitán felül áll, hogy az autizmus gyerekkortól fennáll és az egész életen végighúzódik. Ám egy három-négyéves korban elvégzett vizsgálattal nem tud az orvos mit kezdeni, amikor azt nézik, hogy önálló életvitelre alkalmas-e, milyen az autonómia, mennyire tud helytállni párkapcsolatokban. Ehhez a négyéves korban elvégzett vizsgálat nem elég, felnőttkori vizsgálatra van szükség. 
Nem véletlen tehát a kérés, hogy legyen a felnőttkor elérésekor egy olyan alapvizsgálat, ami elindítja a felnőttkort, és amelyben minden szempontból felnőttként értékelik az illető állapotát. Ez tudja megalapozni az egészségkárosodás pontos értékelését.
Az özvegyi-és árvaellátásnál is az ötven százalék a vonal.
A 70 százalék egy választóvonal. Ők a legsúlyosabb állapotú betegek, itt az önellátás képességét is vizsgálni kell. A háziorvos, akinek az ellátások többségéhez beutalót kell írni, nem tudja pontosan sok esetben, hogy az önellátás és önkiszolgálás képességét miként is értékelje.
A hivatkozások bizonytalanok itt, hogy mi minden jelenti azt, hogy valaki mások segítségére szorul. A háziorvosok megítélése is bizonytalan ebben. Ezért tenni kell, hogy ezt pontosabban fel tudják mérni. Az önellátásban, mint takarítás, bevásárlás, ügyintézés, stb., a jogszabály vagylagosan fogalmaz. A legtöbb esetben nem arra van szükség, hogy semmit, vagy a többségét ne tudja csinálni, hanem valamelyikben legyen objektívan és tartósan akadályozott.
Vannak olyan ellátások, az ápolási díj típusú ellátások, amelyben az is meghatározott, hogy melyik kategóriából hány feltételnek kell megfelelni.
A közlekedőképesség: itt fontos szempontok, mint valaminek az elérése, a kézhasználat. Alsó végtag esetében: járás, neurológiai megbetegedések. Mindenféle szempontok alapján nézik a dolgokat. Fontos szempont, hogy tud-e tömegközlekedést használni.
Kérdések: Mit nem tud használni? Hol nem tudja használni?
Mit jelent a közlekedőképesség, ha 8 kilométert kell vidéken kisétálni vagy kibiciklizni ahhoz, hogy elérje az ember a távolsági buszt?
Ilyen kontextusban is el kellene tudni ezt bírálni.
40 százalékos károsodásnak viszont fenn kell állni, amihez neurológiai és perifériás keringési elváltozások is járulnak. Komoly probléma, hogy súlyos légzésfunkciós károsodású emberek nem kaphatják meg a közlekedési támogatást. Még az sem, akinek oxigénpalack van a kezében vagy a hátán, hivatalosan ő sem közlekedőképességében akadályozott, mert a légzés és a központi keringés (szív elváltozásai) sincsenek a közlekedőképességben. 40 százalék elérése alapján azonban lehet.
Attól, hogy valakinek hiányzik a közlekedőképessége, még nem biztos, hogy mozgási fogyatékos lesz. A mozgási fogyatékosságról is van egy részletes leírás, hogy milyen esetekben állapítható meg.
A mozgási fogyatékosok azonban általában közlekedőképességükben akadályozottak és jár nekik a közlekedőképességgel kapcsolatos támogatás.
Egyre kevesebb Magyarországon a súlyos mozgássérült. Kimentek azok a fertőző betegségek, amelyek ezt okozták. Nagyon sokan vannak viszont olyanok, akik egyéb szempontú parkolási igazolványokra hivatkozva kapnak ellátást.
Fontos szempont: van valakinek egy kiemelt betegsége. Komplex értékelés igénylése esetén nem erről kell papírt vinni, hanem az összes többi egyéb problémáról. Attól komplex, hogy bele lesz számolva minden egyéb, pl. egy kis magas vérnyomás. Lehet, hogy ezek pici értékek, de az össz-szervezeti egészségkárosodás minden tartós betegséget lefed.
Ő azt kérte, hogy minden papírt vigyünk magunkkal, nem elég az, hogy az EESZT-ben benne van a dolog.
A papíralapú dokumentumokra is szükség van.
Előfordulhat, és nem lényegtelen szempont, ha a beteg megjelöli, mi az, amitől a legjobban szenved, és arról hozza be a papírját. Nem biztos, hogy az pont az, amire az orvos saját szakmai tudása alapján gondolna.
Van egy matematikai képlet a károsodásokkal kapcsolatban. Ez egy olyan számítás, amiben két 50 százalék 75 százalékot ér. A képletet a jogszabály tartalmazza, nem szabad mechanikusan várni az összeadást.
Ha valakinek megvan egy károsodása, és utána beadja további ellátásokra a kérelmet, amíg érvényes a komplexe, átforgatás történik. Megnézik és nem hívják be újra vizsgálatra, hanem megcsinálják átforgatással. Ha kapnak hozzá többlet papírt, irat alapján elkészítik.
Főosztályuk a tavalyi évben nagyjából 26000 vizsgálatot végzett.
Ő személy szerint azon igyekszik, hogy ha jók a papírok, megkapnak mindent, ne kelljen behívni a beteget.
Van olyan is, aki kéri, ha lehet, vizsgálják meg.
Ha személyes benyomásra is szükség van, behívják és megvizsgálják a beteget.
Nagyon nagy mennyiségű vizsgálati feladat van. Minél több személyes vizsgálat van, annál kevesebb idő jut egy betegre.
Attól, hogy valaki fiatal, még lehet végleges az állapota. Ez akkor igaz, ha olyan a betegsége, ami nem lesz jobb. Ha rosszabb lesz, állapotának rosszabbodása miatt kérheti az újbóli véleményezést.
Emellett persze azt is követni kell, hogy mik az orvostudomány új adatai.
Akkor is szívesen veszik, ha kapnak háziorvosi beutalót, ha ez nem kötelező. Számos eljárásban viszont az.
A háziorvos feltünteti a jelenlegi- és a régebbi betegségeket is. Látják, hogy miért kellett táppénzre menni, látnak egy csomó fontos adatot, még akkor is, ha a beteg a többi iratot jól csatolja.
A háziorvosokat sokszor orientálni kell, mert nem feltétlenül tudják, mire van szükség.
Ugyanez a helyzet a szakorvosokkal is. Soha senki nem mondta a szemész szakorvosnak, hogy a kontrasztra vonatkozóan bármit is be kell írni a leletbe. Épp így érdemes megkérni a szemészt arra is, hogy Csapody szerinti olvasási látásélességet tüntesse fel. Ez ugyanis nagyon fontos. A makuladegenerációnál ez kifejezetten igaz. Ha ez ötnél rosszabb, a tényre alapozottan meg lehet adni a látásfogyatékosságot. Egyébként csak az aliglátók kapnak ilyet.
Ahhoz, hogy az elbírálóknak legyen kapaszkodója, nem a szokványos szemészeti leletre van szükség, hanem egy olyanra, amin ezek a szempontok rajta vannak. Ha megkapják a szükséges hátteret hozzá, az ő törekvésük az, hogy amikor csinálják a szakorvosi szakmai kollégiumok a protokollokat, legyen egy egészségbiztosítási fejezet. Ide ugyanis be tudnák írni, hogy milyen szempontokat kell az ellátások megítélése miatt a leletekbe venni. Akkor lesz követelmény, kötelezettség, foglalkozási szabály, és innentől ez az orvosoknak se fog problémát jelenteni.
Néhány fogalmi zavar is van. Jó példa erre az adókedvezményekről szóló jogszabály. Nehézség például, hogy a súlyos fogyatékosságnál szerepel a laktózérzékenység. Erre hivatkozva pedig van, aki fogyatékossági támogatást kér. Hatalmas keveredések és fogalmi tisztázatlanságok vannak. Ezt a jövő évben egy deregulációval fogalmilag, tartalmilag következetessé kell tenni. Épp úgy, mint a látási fogyatékosság és a látássérült definíció sem ugyanaz a jogszabályokban. Ez bizonytalanná teszi a bírósági döntéseket, egy esetleges alkotmánybírósági döntést is. Míg az orvosi bizottság a lehető legszűkebben vett jogszabályokhoz van kötve.
A fogalmi zavarokhoz tartozik az egészségi állapot javulása is. Ilyet is meg tudnak állapítani. Más az állapot egy friss infarktus után, vagy egy három évvel ezelőtti infarktus után. A rákbetegségből is meg lehet hatvan százalékban gyógyulni.
A protézis használatának megkezdése utáni állapotban a mozgásképesség más, mint előtte.
A csípőprotézis műtét azért van, hogy a beteg tudjon járni.
A betegekkel is tudatosítani kell, hogy ezeknek a célja az, hogy jobban legyenek, meggyógyuljanak. Attól pedig, hogy valakinek megváltozott a munkaképessége, nem minden munkakörre alkalmatlan.
A látási fogyatékosság nagyon szigorú feltételek mellett állapítható csak meg. Itt lehetőség van dönteni, hogy lehet-e családi pótlékra jogosultság, vagy a komplex elbírálásban mik vannak, tehát az alternatív ellátások fontossá válhatnak.
Ahhoz, hogy jól tudják elbírálni, szükséges: a látássérülés értéke (Csapody szerinti olvasási látásélesség), látótér vizsgálat (hogy a foltok, látótér-beszűkülések megjelenjenek). Van egy olyan is a táblázatukban, ami az összes többi szembetegség elbírálását segíti. Épp ezért kell a szemtekerezgést, kettőslátást, korrigálás módját is beírni a szemészeti leletekbe. Fontos, hogy az egyszemes látás nem fogyatékosság. Bármennyire rossz az egyik szem, de a másik jól korrigálható, és a kétszemes látásban ez nem okoz lehetetlen problémát, nem lehet a fogyatékosságot megállapítani, csak bizonyos százalékokat lehet adni.
A kétszemes teljes vakság 85 százalék, az egy nagyon magas érték. Ebben vizsgálni kell az önkiszolgálásra való képességet is.
Hallási fogyatékosság esetén a 25 év alatt kialakult fogyatékosságot nézik. A régi papírokat tehát mindenki tegye el. Főleg, hogy az EESZT 2018. január 1-től látható, az ezt megelőző leletek, adatok ebben nincsenek benne.
Igyekeznek képzéseket tartani az orvosoknak, hogy hogyan tudnak régebbi adatokat kinyerni, ám ezek sokszor nincsenek. Ezért fontos a háziorvosi dokumentáció, mert ő be tudja írni a korábbi dolgokat is.
Ha olyan betegség van, aminél fontos az életkori választóvíz, akkor legyen olyan papír, ami igazolja, hogy 25 év alatt keletkezett.
A kormányhivatali bizottságok vizsgálják a gépjárművezetői alkalmasságot. Panorámatükör kerül előírásra a siketek esetén, így ha a szirénát, egyéb hangokat nem hallja, a körben való látással hamarabb észre tudja venni a speciális veszélyhelyzeteket. Megfelelő egyéb funkciók mellett nincs akadálya az alkalmasság megállapításának.
Miért szükséges az audiológiai vizsgálati eredmény?
Nem elég, hogy le van írva például, hogy idegi hallásvesztés. Annak a pontos mértéke is szükséges, a jogszabály megkívánja. A szakértők táblázatai tartalmazzák, hogy hány db hallásvesztésnél (egy fülre, két fülre) milyen az egészségkárosodás mértéke.
Ha valakinek végleges, idegi, teljes hallásvesztése van, egyszer van vizsgálatra szükség, utána véglegesre értékelik.
Látást és hallást egyaránt aszerint értékelnek, hogy korrekcióval mennyire lát az illető. A hallásnál ugyan egy picit megengedőbbek, hiszen tudják, hogy napi 24 órában nem lehet hallókészüléket viselni. Az fárasztásban, fülgyulladásban olyan terhelő, hogy időnként kell pihenési lehetőség. Ám a másik szélsőséget se fogadják el: „Nem hordom, mert zavar”.
De hivatalosan a korrigált hallást és a korrigált látást kell értékelni.
A speciális helyzeteket is be szokták számítani. Pl.: olyan mozgássérültek esetében, akiknek lábprotézise van. Figyelembe veszik, hogy a csonk hányszor gyullad be, mennyiszer és hogyan kell kezelni, ezt mind figyelembe veszik a „natúr”, száraz értékelés mellett.
Dorka megköszönte az előadást. Úgy fogalmazott: két dolog miatt kell közös asztal mellé ülni, amikor megtörténik a jogszabályok újragondolása. Épp azért, mert van, aki betegként, van, aki kliensként, a harmadik pedig ügyfélként közelít ugyanahhoz a problémához. Így kell egy közös, konszenzusos megoldást találni. Ők is jelezték, hogy a látássérülés jogszabályi megjelenítésében muszáj lesz konszenzusra jutni. El kell, hogy készüljenek azok az alapvető dokumentumok, melyek segítséget jelentenek a kliensek és az orvosok számára egyaránt.
A rehabilitációs szakember nem mondhatja meg az orvosnak, hogy mit írjon a leletre. Ha viszont lenne egy zsinórmérték, amihez neki tartania kell magát, az nagyon sokat tudna segíteni.
Vannak jogszabályok, amiket felül kell vizsgálni, át kell gondolni és a jelen állapothoz igazítani. Hiszen sok minden változott, de vannak olyan helyzetek is, amelyek ugyanazok maradtak, mint régen.
Ezzel a találkozó első része véget ért és kávészünet következett.
A szünet után a következő előadó dr. Kerekes Elekné volt a foglalkozási rehabilitációs osztályról. Előadásának a címe ez volt: „Foglalkozási rehabilitáció a gyakorlatban: jelenlegi helyzet, kihívások és jövőbeli kilátások”.
Budapest Főváros Kormányhivatal Rehabilitációs Főosztályának Foglalkozási Rehabilitációs Osztályán dolgozik. A Kormányhivatal foglalkozási rehabilitációs feladatait mutatta be.
A folyamat itt a következő: megtörtént a felülvizsgálat, a komplex minősítés, megszületett a határozat (amiben fel van tűntetve a foglalkozási rehabilitáció lehetősége), ezt az ügyfelek kézhez kapják. Álláskereséssel próbálkoznak, ami önállóan nem sikerül, ekkor fordulnak a Foglalkozási Rehabilitációs Osztályhoz.
A Kormanyhivatalok.hu oldalon ők is elérhetők, a szervezeti egységeknél. Van egy központi e-mail címük és telefonszámuk, ahol el lehet érni őket. Személyesen a III. kerületi Lajos utcában lehet megtalálni őket.
Feladataikat a Szociális és Családügyi Minisztérium szakmai irányításával, és a Slachta Margit Nemzeti Szociálpolitikai Intézet szakmai támogatásával végzik. Négy osztályuk működik együtt nap mint nap a sikeres foglalkozási rehabilitációért.
· A Rehabilitációs Támogatások Osztálya megváltozott munkaképességű munkavállalókat foglalkoztató, akkreditált munkáltatók számára nyújtható költségvetési támogatásokhoz kapcsolódó pályázatokat bonyolítja, ami 2027-ben közel 82 milliárd forintot jelent, 355 akkreditált munkáltatót, országszerte több mint 1200 telephellyel, és közel 31000 munkahellyel. Szerződést kötnek a nyertes munkáltatókkal, illetve elengedhetetlen és folyamatos a munkáltatói kapcsolattartás.
·  A Rehabilitációs Akkreditációs és Ellenőrzési Osztály a megváltozott munkaképességű munkavállalókat foglalkoztató munkáltatók rehabilitációs akkreditációs-, valamint a foglalkozási rehabilitációs szolgáltatók akkreditációs eljárásával kapcsolatos feladatokat végzi, hatósági ellenőrzést folytat, hatósági ellenőrzést vezet, a rehabilitációs akkreditációval rendelkező munkáltatók által igénybe vett támogatások felhasználását ellenőrzi, a Magyar Államkincstárral együttműködve. Az akkreditált foglalkoztatók és szolgáltatók esetében a rehabilitációs tanácsadói, rehabilitációs mentori tevékenységet végző személyek felkészítő és továbbképzésével kapcsolatos feladatok is hozzájuk tartoznak.
·  Nyilvántartási Rendszerek Osztálya: feladatuk a szakértőkkel kapcsolatos nyilvántartások vezetése, úgy, mint a rehabilitációs orvosszakértői, foglalkozási rehabilitációs szakértői, országos szociálpolitikai szakértői, országos gyermekvédelmi szakértői, és a Jelnyelvi Tolmácsok Országos Névjegyzéke. Emellett ellátja a főosztályuk iratkezelési feladatait, ez a hozzájuk beérkező elektronikus-illetve postai úton érkező küldemények iktatása, irattárazása és selejtezése.
·  Foglalkozási Rehabilitációs Osztályuk egyik legfőbb feladata a megváltozott munkaképességű személyek foglalkozási rehabilitációjának támogatása, az érintettek elhelyezkedése érdekében. Előző három osztályuk országos hatáskörrel bír, míg ők (Budapest Főváros Kormányhivatal Rehabilitációs Főosztályának Foglalkozási Rehabilitációs Osztálya) feladataikat budapesti és Pest megyei illetékességgel látják el. Mindenkinek tudnak segíteni, akinek lakcímkártyáján budapesti vagy Pest megyei lakcím, vagy tartózkodási hely szerepel, illetve lakcím nélküli.
Munkájukat 10 ügyfélszolgálati helyen végzik. Ebből 3 Budapesten található, 7 pedig Pest megyében. Az ügyfélszolgálatok elhelyezkedését illetően szerencsések, mivel az ügyfelek részére ezek mindig ismert, és jól megközelíthető helyen vannak.
A III, illetve a XIV. kerületben egy épületben vannak a Rehabilitációs Hatósági és Orvosszakértői Főosztály munkatársaival. A XX. kerületben, illetve Nagykátán a Foglalkoztatási Osztállyal, Dabason pedig a helyi szakrendelőben van a kollégájuk irodája. Monoron a földhivatal épületében, Vecsésen a helyi polgármesteri hivatalban, Gödöllőn a centrum irodaházában, Vácon az egészségbiztosításért és nyugdíjbiztosításért felelős kollégákkal vannak együtt, és Cegléden szintén a nyugdíjbiztosítás épületében.
Kik is konkrétan az ő célcsoportjuk?
A rehabilitációs ellátásban részesülő személyek (B1-C1 minősítéssel rendelkezők) kötelesek a Rehabilitációs Hatósággal együttműködni, természetesen az ellátás időtartama alatt. Ha e kötelezettségnek nem tesznek eleget, szankcióval nézhetnek szembe, ami a rehabilitációs ellátás felfüggesztését vagy megszűntetését vonja maga után. (Megjegyezte, hogy ez nagyon ritkán fordul elő, évente egy-két alkalmat jelent. A kettőből egy a felfüggesztésig jut el, igazolási kérelemmel pedig ezt bármikor orvosolhatja az ügyfél).
Másik célcsoportjuk: a rehabilitációs szolgáltatást kérők, ezen belül vannak rehabilitációs közvetítést kérő ügyfelek is. A kettő között annyi a különbség, hogy a rehabilitációs szolgáltatást kérő egy hosszabb foglalkozási rehabilitációs folyamat, itt szolgáltatásnyújtási tervet is készítenek. A közvetítést kérő ügyfél gyorsan szeretne munkahelyet találni. Ha ez megvalósul, törlik is a nyilvántartásból. Ez egy lazább együttműködés: a kötelezettség nem teljesítése legfeljebb a nyilvántartásból való törlést eredményezi, de a folyósított ellátást nem érinti.
Ahhoz, hogy segíteni tudjanak és elinduljon a foglalkozási rehabilitációs folyamat, nyilvántartásba kell venniük az adott ügyfelet. Ez azzal kezdődik, hogy munkatársaik tájékoztatják a jogokról és kötelezettségekről. Megtörténik egy első interjú, adatfelvétel, természetesen olyan adatokat érint ez, ami a munkaközvetítéshez szükséges (milyen iskolai végzettsége és munkatapasztalata van, milyen a motivációja, és egészégi állapota).
Az együttműködésre kötelezett ügyfelekkel együttműködési dokumentum készül, míg a szolgáltatáskérőkkel szolgáltatásnyújtási terv.
Ez az együttműködés folyamatosan értékelésre kerül, a munkatársaiknak legalább 6 havonta kötelező értékelni. Szükség esetén értesítik az elbíráló munkatársakat is a Rehabilitációs Hatósági és Orvosszakértői Főosztályon. Ez lehet pl. egy lakcím változása is.
Az együttműködési dokumentum igény szerint bármikor módosítható. Emellett rehabilitációs mentor kijelölésének is lehetősége van. A foglalkozási rehabilitáció lezárása előtt történik egy záró értékelés, és ezután a folyamat lezárása.
Az együttműködésre köteles ügyfeleik száma szeptember 30. napjával bezárólag összesen 331 fő. Ez az összesen nyilvántartott létszámnak mindössze 10 százaléka, tehát jóval többen vannak azok, akik önként kérik szolgáltatásaikat. Együttműködésre kötelezett ügyfeleiknek több, mint 83 százaléka dolgozik.
Szolgáltatásnyújtást kérő ügyfeleik száma szintén szeptember 30. napjával bezárólag 3296 fő, és 67 százalékuk végez keresőtevékenységet.
Összességében elmondható, hogy legnagyobb számban a C2 minősítésűek vannak jelen, illetve ezt a D és a B2 követi.
Ez egyenesen arányos azzal is, hogy a Rehabilitációs Hatósági és Orvosszakértői Főosztályon a felülvizsgálatok is kb. ezt a statisztikát mutatják.
Mik is ezek a rehabilitációs szolgáltatások?
A rehabilitációs szolgáltatások a megváltozott munkaképességű személyeknek nyújtott rehabilitációs célú, orvosi és szociális szolgáltatások, valamint foglalkozási rehabilitációs szolgáltatások.
Az orvosi az egészségtudomány eszközeivel dolgozik, a szociális pedig lehet például családsegítés, házi segítségnyújtás, vagy épp a lakhatási támogatás segítése.
A foglalkozási rehabilitációs szolgáltatások biztosítják a megváltozott munkaképességű személy egészségi állapotának, képességeinek és készségeinek, szükségleteinek megfelelő munkahelyen történő tartós munkavégzésre való felkészítését, a rehabilitációs célú munkaközvetítést, valamint annak megtartását.
Ahhoz viszont, hogy munkaközvetítést végezhessenek, sok-sok munkaerő-igényre is szükségük van. Ezt a munkáltatók elektronikus úton nyújthatják be a Magyarorszag.hu oldalon, a „Juttatások, segély” menüben. A „Megváltozott munkaképességű személyek ellátásai” fülön találhatók a Rehabilitációs Hatóság nyomtatványai, épp így a társfőosztályé, és a szóban forgó osztály munkaigény bejelentő lapja is. Első bejelentésnél kérnek még a munkáltatóktól egy foglalkoztatói adatlapot is, ami a cég adatait tartalmazza: ennek alapján tudják nyilvántartásba venni a munkáltatókat. A munkaerőigény-bejelentő lapot munkakörönként kell kitölteni. Ez minél több információt tartalmaz, annál hatékonyabb a munkaközvetítés is. Nélkülözhetetlen, hogy megjelöljék, milyen munkakörbe keresnek munkavállalót, mennyi kereset várható. A „Megegyezés szerint” itt nem jó megoldás, jó, ha legalább egy „tól-ig” bruttó átlagkeresetet megjelölnek.
Fel kell tüntetni a jelentkezés helyét és módját, illetve a napi munkaidőt. Ügyfeleik többsége a részmunkaidőt preferálja, de vannak olyanok is, akik napi 8 órában is tudnak dolgozni.
Hogy néz ki ez számokban?
2026. szeptember 30. napjával bezárólag a beadott munkaerőigényeik száma összesen 292. Ebből csak 56 (azaz hét százalék) érkezik a nyílt munkaerőpiacról, a többség akkreditált munkáltatóktól jön.
A beküldött munkaerőigényeken az alkalmazni kívánt létszám: 1605 fő, a közvetítések száma pedig, a foglalkozási rehabilitációs szakügyintéző és mentor kollégáknak köszönhetően, 2211 fő. Ebből a sikeres elhelyezkedés, amiről eddig visszajelzést kaptak, 728 fő.
Volt egy 2025 novemberétől futó közös projektjük is az akkreditált szolgáltatókkal. A Belügyminisztérium felkérésére a Slachta Margit Nemzeti Szociálpolitikai Intézet hirdette ezt a pályázatot „A megváltozott munkaképességű személyek munkaerőpiaci integrációjának támogatása 2025” címmel. Ez a „Foglalkoztatás 2025” program, melynek célja az inaktív vagy álláskereső megváltozott munkaképességű és fogyatékossággal élő személyek feltárása, fejlesztése, nyílt munkaerőpiaci elhelyezkedésének segítése, foglalkoztatási rehabilitációs szolgáltatások, ezen belül főként a mentori szolgáltatások támogatása révén.
8 akkreditált szolgáltatóval kötöttek a projekt keretében együttműködési megállapodást: Kézenfogva Alapítvány, Motiváció Alapítvány, Salva Vita Alapítvány, Nem Adom Fel Alapítvány, Vakok és Gyengénlátók Közép-magyarországi Regionális Egyesülete, Rehab Force Nonprofit Kft., B2O Nonprofit Kft., illetve Down Alapítvány.
A projektbe összesen 176 ügyfelüket tudták átirányítani.
Hat szolgáltató érzékenyítő tréning megtartását is vállalta a kormányhivatali dolgozók részére. Ennek célja volt az előítéletek csökkentése, empátia fejlesztése, a megváltozott munkaképességű és fogyatékossággal élő ügyféllel, valamint a munkatárssal szembeni elfogadó, beilleszkedést segítő magatartás kialakításával kapcsolatos kompetenciák fejlesztése is.
2024 májusától két fő foglalkozási rehabilitációs szakügyintéző munkatársuk rehabilitációs mentori feladatokat is ellát. Ez jelenti a teljeskörű információnyújtást, az állásfeltárást, beilleszkedéshez történő segítségnyújtást, rendszeres kapcsolattartást. Figyelemmel kíséri a mentális, fizikai és az egészségi állapotot, illetve közreműködik az akadályok elhárításában. Feladata a munkaadókkal való együttműködés, a megváltozott munkaképességű személyek munkaerőpiaci integrációja és a munkaadók befogadóbbá válása érdekében.
Hogy néz ez ki számokban?
Jelenleg 60 fő a foglalkozási rehabilitációs mentorokkal együttműködők száma. A mentorok által nyújtott szolgáltatások száma összesen 273. Ebben szerepel a teljeskörű információnyújtás, állásfeltárás, beilleszkedéshez történő segítségnyújtás, rendszeres kapcsolattartás, munkaadókkal való együttműködés, illetve a külső szolgáltatókhoz való irányítás.
A hatvan főből negyvenet sikerült közvetítésre felkészíteni.
Szolgáltatásaik számokban:
2026. szeptember 30-ig összesen 25654 esetben igényelték szolgáltatásaikat. Személyesen az ügyfélszolgálatokon 11773 fő jelent meg. Telefonon 9930 fő kereste fel őket, és 3951 e-mailre válaszoltak munkatársaik. Ez év szeptemberével bezárólag összesen 510 együttműködési dokumentum készült.
A call centert is a foglalkozási rehabilitációs szakügyintéző munkatársak kezelik. 2498 hívás történt a nevezett időszakban.
Az ügyfélszolgálati feladatokon kívül adatszolgáltatási és nyilvántartási kötelezettségeik is vannak. Nyilvántartást vezetnek az együttműködő megváltozott munkaképességű személyekről, a munkáltatókról, akik munkaerőigényt nyújtanak be hozzájuk, illetve az elvégzett munkaközvetítésről.
Hetente szolgáltatnak adatot napi feladataikról, minden hétfőn az előző hét naponkénti személyes ügyfélforgalmáról, a telefonos ügyintézésről és az elintézett ügyek számáról.
Havonkénti adatszolgáltatásuk: az együttműködő ügyfelek megoszlásáról célcsoportonként, minősítési kategória szerint, illetve a munkaviszonyban állók számát tekintve.
Havonkénti adatszolgáltatás szintén a beadott munkaerőigények számáról, az alkalmazni kívánt létszámról, a közvetítések számáról és az elhelyezkedettek számáról. A mentorral együttműködő ügyfelek megoszlásáról (minősítési kategória szerint), a nyújtott szolgáltatások, és a közvetítésre felkészített személyek megoszlása és létszáma szerint.
A számok jól mutatják, hogy igény van a foglalkozási rehabilitációra. De azt is mutatják, hogy további kihívást jelent a nyílt munkaerőpiaci üres álláshelyek feltárása, illetve az ügyfelek további toborzása. Ez magával hozza a jövőbeni kilátásokat is. Ezen a téren a legfontosabb kulcsszó a munka és a rendezvényeken, főleg az állásbörzéken való részvétel, hogy újabb együttműködésekre kerülhessen sor foglalkozási rehabilitáció sikeres megvalósításához.
Dorka megköszönte az előadást, és azt mondta róla: nagyon átfogó volt.
A statisztikai adatok fontossága abban rejlik, hogy ezek képezik az alapját a jövőbeni munka szervezésének. A sikeres és kevésbé sikeres esetek, elhelyezések kapcsán is van mit analizálni.
A SVOE álláspontja szerint, ha megnézzük a foglalkoztatási rendszereket, egy célcsoport-specifikusabb szolgáltatásból egy általánosabb ellátói rendszer kialakítása felé tértünk el.
Megkérdezte az előadótól: Mennyire teszi nehézzé a helyzetet, hogy egy értelmileg akadályozott, egy autizmussal élő, vagy egy érzékszervi fogyatékos (pl. látássérült) számára is más típusú munkahely, támogatási szükséglet kell. Ezt a rehabilitációs szolgáltatók, vagy érdekvédelmi szervezetek tudják-e támogatni? Probléma ez egyáltalán?
Válasz: Szükség van a közös együttműködésre, hiszen náluk az előbb felsorolt ügyfelek közül mindenki megfordul nap, mint nap. Ilyenkor pedig személyre szabott foglalkozási rehabilitációt igényel a feladat. A „Foglalkoztatás 2025” projekt kapcsán is tapasztalták, hogy milyen fontos, ha van külső segítség, szolgáltató, aki ebben a partnerük tud lenni és maradni egy következő projektre is (hiszen ez október végével befejeződött).
Egy fórumbeszélgetés következett, melyen érintettek és szakemberek vettek részt, és Dorka tett fel nekik célzott kérdéseket.
A fórumbeszélgetés résztvevői röviden bemutatkoztak:
● Nagy Ágnes, aki a Vakok Állami Intézetének elemi rehabilitációs csoportjában dolgozik gyógypedagógusként.
● Gubián Anett, az Új Látásmód Szem(l)életmód Rehabilitációs Központba jár rehabilitációra, mint kliens.
● Marosi Eszter, aki szintén a Szem(l)életmód Rehabilitációs Központ kliense volt.
● Sárvári Martin, a Vakok és Gyengénlátók Hermina Egyesületének alelnöke, és egyben munkavállalója is, mint ügyfélszolgálati munkatárs.
● Kimlei Gábor, a Siketvakok Országos Egyesületének munkatársa, aliglátó és nagyothalló személy.
● Lendvai Lilla, a Fény a Sötétben Alapítvány Híd Elemi Rehabilitációs Központjának szakmai vezetője, gyógypedagógus.
● Scsúr Anikó, Siketvakok Országos Egyesületének tagja 10 éve, és az elemi rehabilitáció számos modelljében is aktívan részt vett.
Dorka az első kérdést Gábornak tette fel:
Gábor, a Nagyothallók Iskolájába jártál, tehát elméletileg minden segítséget megkaptál, speciális oktató intézményben nőtél fel. Mégis miért tartottad fontosnak, hogy az elemi rehabilitációhoz fordulj, illetve hogyan kerültél azzal kapcsolatba.
Gábor: Elég kacskaringós úton került az egyesülethez. Szemklinikára járt sokat a retinabetegsége miatt. Ott hallott először egy RP Egyesület nevű szervezetről. Kiderült, hogy sorstársakkal találkozott, akik látás-és hallássérültek is. Így hallott 2006-ban a Siketvakok Országos Egyesületéről, és utána lett az egyesület tagja. Hamarosan az egyesülethez került dolgozóként is. Akkor még aránylag jól látott. Akkor már valószínű, hogy kellett volna fehér botot hordania: csőlátása és farkasvaksága is volt már. De ekkor még bot nélkül közlekedett. Úgy vitte végig mindennapjait, hogy pl. utcai közlekedés során gyakrabban forgatta a fejét, így pótolta a látóterét. Egy idő után viszont ez is kevésnek bizonyult. Főleg a vasoszlopok, beton virágládák okoztak neki problémát: folyton beütötte a sípcsontját és a térdét.
Azt felfogta, hogy látássérült, de ezt egészen idáig nem akarta tudomásul venni, nagyothallónak tartotta magát.
Több kisebb sérüléses balesete is volt, és ekkor jött el a pillanat, amikor felfogta: látássérült is, mégpedig olyan mértékben, hogy lépnie kell: muszáj az elemi rehabilitációt igénybe vennie.
Ekkor kezdett el tájékozódást-közlekedést tanulni, elsajátította a fehér bot használatát.
Dorka kérdése Gáborhoz: Egyedül jársz munkába, vagy segítség kell hozzá?
Gábor: A fehér botos közlekedés során egyre nagyobb rutinra tett szert. Otthonról az egyesületbe, és visszafelé is önállóan közlekedik. Illetve a környéken, ahová gyakrabban jár, mondjuk élelmiszerüzletekbe, oda is aránylag jól, biztonságosan megtanulta az útvonalat. Ahová sűrűbben jár ügyeket intézni (bankfiók, önkormányzat, kormányhivatal) bejáratott útvonala van. Ezt először betanítás útján sajátította el, rehabtanár segítségével. Utána pedig már önállóan is közlekedik ezeken az útvonalakon a fehér bottal.
Először szokatlan volt ez a helyzet a számára. Ahogyan közlekedett a bottal, látásmaradványa miatt a szeme időnként „felül akarta bírálni”, hogy hogyan közlekedjen. A bot egy kicsit idegen volt a kezében. Ahogy romlott a látása, ez is csökkent, az agya, a szeme már nem bírálta felül, amit a bottal érzett. Elkezdte bátrabban használni a botot. Sokszor közlekedik csukott szemmel az utcán, a botra hagyatkozik, és már nincs olyan érzete, hogy nincs biztonságban.
A következő kérdést Martin kapta: Hová jártál iskolába, illetve miért tartod fontosnak az elemi rehabilitációt?
Martin: A Vakok Általános Iskolájába járt, így neki általános iskolai tanulmányai során volt része elemi rehabilitációs jellegű órákban, mint a közlekedés tanulás, ami (emlékei szerint) harmadik osztálytól kötelező volt: be volt építve az órarendbe. Hetedik és nyolcadik osztályban mindennapos tevékenységeket oktató órájuk is volt, megismerkedtek a főzés, takarítás és pénzkezelés alapjaival. Emellett volt informatika oktatása is.
Így először nem az elemi rehabon találkozott ezekkel a szolgáltatásokkal.
Általános iskolát követően a Berzsenyi Dániel Gimnáziumba ment tanulni. A közlekedés oktatását itt már nem az iskola biztosította, hanem egy alapítványnak a szolgáltatását kellett igénybe vennie.
Gimnázium végén jutott el a Siketvakok Országos Egyesületéhez.
A hallássérüléssel való kapcsolata kicsit olyan volt, mint Gáboré a látássérüléssel.
Általános iskolában fedezték fel, hogy probléma van a hallásával. Nem igazán szerette hordani a hallókészüléket, de egy idő után rá kellett jönnie, hogy magának árt, ha nem néz szembe ezzel a ténnyel.
Lelkileg azonban ez nem volt könnyű. Épp elég, ha a vakságot sikerül elfogadtatnia a többségi társadalom tagjaival, pl.: osztálytársakkal. Tovább nehezítette a dolgát, hogy alapvetően készülék nélkül is jól elboldogul, a beszédértés terén is.
El tudta tehát hitetni magával, hogy neki erre nem igazán van szüksége.
A közlekedés volt az a terület, ami felhívta erre a figyelmét. Ahogy egyre halkabbá váltak az autók, egyre többször vette észre, hogy nem száz százalékban biztos abban, hogy átmehet-e a zebrán vagy nem. Gimnázium vége felé kezdte rendszeresen hordani a készüléket.
Ezt követően került kapcsolatba a Siketvakok Országos Egyesületével, aminek tagja is lett, hiszen ő jogilag siketvaknak számít.
Elemi rehabilitáció keretében először az egyetemre való eljutást tanulta. 2017-23 között járt a Károli Gáspár Református Egyetemre, ahol okleveles történész és történelemtanári végzettséget szerzett.
Ezt megelőzően 2 évet dolgozott egy akkreditált foglalkoztatónál is.
Neki leginkább a közlekedés volt az a terület, ahol igénybe tudta venni az elemi rehabilitáció szolgáltatásait.
A főzés és a mindennapi otthoni tevékenységek tanulása az egyetemi tanulmányaival párhuzamosan zajlott. Az egyesülettől Varga Annával, illetve Zelenka Zsófival dolgozott együtt.
Dorka kérdése a többi elemi rehabilitációban résztvevő személyhez:
Ti hogyan kerültetek az elemi rehabilitációval kapcsolatba, illetve ti is látássérültek számára fenntartott iskolába jártatok?
Eszter: Nem, ő teljesen egészséges nő volt 2024. december 
18-áig. Ekkor ugyanis egy aneurizma felrobbant a fejében, ami hat milliméteres volt.
Nem tudott róla, nem is voltak tünetei, előtte sosem volt fejfájós.
Igaz, az eset előtt kb. egy hónappal elkezdett fájni a feje a jobb oldalon, de nem foglalkozott vele. Bevette a fájdalomcsillapítót és tette tovább a dolgát.
Amikor az eset megtörtént, először a János Kórházba vitték. Ott bedrénezték a fejét, majd másnap kiderült, hogy ez komplexebb dolog lesz, ezért az Amerikai útra szállították. Itt kétoldali agyérgörcsöt kapott. Bal szemére megvakult ideiglenesen, jobb szemén pedig csőlátása volt.
Az Amerikai úton kb. 6 hetet volt, ahonnan egy másik intézménybe szállították át, ahol egy nagyon komoly órarend szerint élte az életét.
Beszélni, írni és olvasni mindig is tudott, ezeket a készségeket nem veszítette el. Viszont arcvaksága lett, ami azt jelenti, hogy nem ismeri fel az állatokat, sem az ételt, amit elé tesznek. Meg kell szagolnia ahhoz, hogy be tudja azonosítani.
Elolvassa az étlapot, de nem jelenik meg előtte az étel, amiről olvas. Ugyanez igaz a zöldségekre, virágokra, de a gyermekei arcát sem ismeri fel. Ráadásul az összes emlékét is elveszítette.
Négyéves kora óta Pilisvörösváron lakik, de ott is teljesen meg kellett tanulnia újra közlekedni. Kezdetben azt sem tudta, hogy a kapun kilépve merre kell mennie, hogy eljusson gyerekeiért az iskolába.
A budapesti közlekedést is épp így tanulja.
Dorka kérdése Eszterhez:
Kitől kaptad meg az információt, hogy van egy elemi rehabilitációs szolgáltatás?
Válasz: Anna, a neuropszichológusa szólt neki ebben a bizonyos egészségügyi intézményben, hogy hamarosan befejeződik a közös munkájuk, de van a Szem(l)életmód Rehabilitációs Központ, és ott tudja majd folytatni a felépülést.
Dorka: Ez egyáltalán nem általános, és éppen ez az, amin változtatni kell. Fontos lenne, hogy ez ne egy személyes kapcsolaton múljon, hogy valaki eljut-e az elemi rehabilitációba. Az lenne az ideális, ha megtörténnének az automatikus bekerülések.
Anett:
2023-ig nem volt fogyatékossággal élő. Jobb szeme tompalátó és gyengénlátó volt, viszont a másik szeme nagyszerűen működött. Szépen, folyamatosan gondozták a Mária utcában. 2023-ban viszont megfordult vele a világ: Elvesztette a látását a bal szemére is.
Egy nagyon mély pszichológiai időszakon ment keresztül. Őt senki nem irányította tovább, hanem ő maga kezdett el az interneten keresgélni, amikor rájött: valami megváltozott.
Az interneten való keresgélés során találta meg a Szem(l)életmód Rehabilitációs Központot, illetve a Metszéspont Rehabilitációs Centrumot célirányosan.
Amikor minden dokumentuma rendelkezésre állt, hogy a szolgáltatást igénybe vegye, akkor adta be a kérelmét a Metszéspont Rehabilitációs Centrumhoz, hogy szeretne segítséget kérni.
Ez a folyamat ma is zajlik, illetve lassan befejeződik, hogy az összes pontot elsajátítsa: tájékozódás-közlekedés, pszichológia, mindennapos tevékenységek.
Ez valóban működik, létre jön az önálló életvitel, az ő személyes példája is ezt mutatja.
Dorka: Az elemi rehabilitációs ellátásban az is egy külön küzdelem, hogy a szemészorvos ráírja a papírra a kortikális látássérülés tényét, hiszen ezáltal válhat az érintett jogosulttá a szolgáltatásra (és papírokkal mindent igazolni kell).
Dorka következő kérdése (Anikóhoz): Számodra mit jelent az elemi rehabilitáció, és hogyan kerültél vele kapcsolatba?
Anikó: Gyengénlátó és súlyosan hallássérült. Mindkét érzékszerve fokozatosan romlott. Először a látása gyerekkorában, majd fiatal felnőttként a hallása is. Jelenleg mind a kettő 10 százalék körül van. Van egy nővére, akinek ugyanez a problémája.
10 évvel ezelőtt léptek be az egyesületbe, és egyúttal az elemi rehabilitációs központba is. Itt nagyon sok sorstárssal ismerkedett meg. Bátran állítja: már az is egy hatalmas pozitív löket, hogy az elemi rehabilitációban mind a hallás-, mind a látásvizsgálat során arra fókuszált a gyógypedagógus, hogy mi az, amit az állapotukból ki tudnak hozni. Nem az volt a lényeg, hogy mi az, ami hiányzik. Azt mondták: ezzel is együtt lehet élni, ebből is ki tudják hozni a maximumot.
Ez a folyamat el is indult. Ő először hallástréningen, majd informatika oktatáson vett részt. Hallóidege miatt egyensúlya is rossz. Amikor az elemi rehabilitációs központban lehetőség nyílt a mozgásfejlesztés modulra, elsőként jelentkezett, ez is rendkívül hasznosnak bizonyult. Magabiztosabban tud közlekedni.
Látása kapcsán egyelőre még nincs szüksége a fehér botra.
Nagyobb gondot jelent a kommunikáció, de ezt is megtanulta már kezelni. A kommunikációs készségfejlesztés modulban testvérével együtt megtanulták a jelnyelvet, illetve azt is elsajátította Anikó, hogy miként kommunikáljon telefonos leíró alkalmazással. Ügyeit is megtanulta önállóan intézni, hivatalokban és egyéb helyeken is. Úgy érzi, hogy amit csak lehetett, maximálisan kihozott magából.
Amikor belépett az egyesületbe, akkor még a támogatások igénylését és egyéb hivatalos ügyeit is a szociális munkás intézte. Mostanra viszont megtanították arra, hogy hogyan intézze el saját maga pl. a közgyógy igazolvány meghosszabbítását. Kérésére megtanították arra is, hogy hogyan tudja saját sorstársait szükség esetén kísérni.
Annak idején, amikor azt mondták neki, hogy látóideg-sorvadása nem gyógyítható és vakság lesz a vége, ő valósággal rettegett a látássérült sorstársak közelébe menni. Félt a gondolattól, hogy egyszer  megvakul és nem fog tudni velük mit kezdeni, mivel azok nem látják őt, ő pedig nem hallja őket.
Mostanra viszont eljutott odáig, hogy az önszerveződő programjaik keretében kíséri egy-két látássérült barátját, és mindig a végére oda lyukadnak ki, hogy egyik hall, másik lát, kiegészítik egymást.
Dorka kérdése Nagy Ágneshez: Az elemi rehabilitáció kapcsán elhangzott az is, hogy ez egy ingyenes szolgáltatás. Sok személy számára az intenzív, bentlakásos rehabilitáció lehet a leghatékonyabb. Mit gondol erről?
Ágnes: Szilvia előadásában elhangzott, hogy az elemi rehabilitáció a látássérült személyeknek Magyarországon ingyenes. Itt egy kivétel van: a Vakok Állami Intézete. Jelen pillanatban ugyanis náluk, fenntartói döntés alapján, fizetni kell ezért a szolgáltatásért.
1978 óta működik a Vakok Állami Intézetében bentlakásos elemi rehabilitáció. Egészen a közelmúltig csak az étkezésért kellett fizetni.
Valószínűleg egy törvényi félreértelmezés lehetett az oka, hogy ez most változott.
A mostani fogyatékossági törvény értelmezése úgy történik meg, hogy arra koncentrált az akkori fenntartó, hogy az illető vak legyen és olyan, aki felnőttként vakult meg.
A „Vakság mindkét szemen” BNO-kódja: BNO 5400. Akinek a VÁI-ban ez megvan, az nem fizet, akinek pedig nincs, az fizet.
Az intézmény szakmai programjában benne van a bentlakásos elemi rehabilitáció.
A MVGYOSZ teljes vállszélességgel mellettük áll, próbálják közös erővel ezt a helyzetet megoldani, és ezért a támogatásért köszönetet is mondott nekik.
Ha valaki frissen veszíti el a látását, nyilvánvalóan kell egy bentlakásos intenzív elemi rehabilitáció. Utána irányítják át a lakóhelye szerinti központba, hogy az otthoni útvonalait, jelöléseit, stb.. ki tudja alakítani, meg tudja tanulni. Ez pedig jól működik.
Az viszont, hogy most fizetős a szolgáltatás, sok mindenkit diszkriminál.
Dorka: Ahhoz, hogy valaki bekerüljön az intenzív, bentlakásos elemi rehabilitációs szolgáltatásra, olyan vizsgálati mechanizmuson kell keresztül mennie, mintha beköltözne. A járadékait szüneteltetni kell. Ráadásul, ha valaki frissen megvakul, nem kerül át automatikusan mondjuk a Mária utcai Szemklinikáról az elemi rehabilitációs központba. Azért nincs így, mert nem működik az ágazatközi együttműködés.
Egészségügyből egészségügybe átszállítják az embert, de egészségügyből egy szociális ellátó rendszerbe, az már nem működik. Ezen pedig változtatni kell.
Az sem jó, hogy egy krízishelyzetben levő embernek két hónapba telik, míg bekerül az intenzív rehabilitációba. Ráadásul ha egyedül van, nehéz elintézni, utána járni minden vizsgálatnak és eredménynek.
Ez egy nagyon fontos szolgáltatás, ami nem helyettesíti, de kiegészíti az elemi rehabilitációs ambuláns és otthontanítás ellátását. Ezt komplexen kellene kezelni, így válhatna hatékonyabbá az egyének útja.
Dorka újabb kérdése (Az elemi rehabilitációs szolgáltatókhoz): Milyen nehézséget jelent az, hogy a kliensek tényleg eljussanak a szolgáltatásba? Mi a legnagyobb nehézség?
Lilla: Alapvetően az információhiány a legnagyobb probléma. Az egészségügyi szektorban nem feltétlenül kapnak értesítést arról, hogy létezik elemi rehabilitáció. Sokszor az orvosok sincsenek ezzel tisztában.
Egyik jelentős kezdeményezés ezzel kapcsolatban, hogy a Mária utcai Szemklinikán működik tanácsadás. Jelenleg heti két napot vannak ott, így az orvosok és asszisztensek tudják hozzájuk irányítani a frissen látássérültté vált személyeket. Nekik már ott tudnak arra vonatkozó információkat adni, hogy mi az elemi rehabilitáció, mi a bekerülés folyamata. Beszélnek az intenzív tanfolyamról, az otthontanításról, valamint az ambuláns szolgáltatásról is. Megkapják a szükséges elérhetőségeket is (nem mindenki budapesti illetőségű, aki ezen a klinikán jár).
Tavaly nyáron, pályázati forrásból, egészségügyi szakdolgozóknak csináltak egy továbbképzést. Itt főleg arról szerették volna tájékoztatni őket, hogy hogyan működik az elemi rehabilitáció, hogy mi ebben az ő szerepük. Hogyan tudják jól kommunikálni, hogy mi ennek a lényege. Amikor kapnak egy olyan hírt, hogy elveszítették a látásukat, az emberek általában egy beszűkült tudatállapotba kerülnek. Az egészségügyi dolgozóknak elmondták, hogy mi ilyenkor a megfelelő kommunikáció, és hogyan lehet ezt esetleg szórólappal is megerősíteni.
Dorka: Az információ szolgáltatásának automatikussá tétele, az, hogy az illetőnek minél több helyről legyen információja, sokat tudna segíteni. Ebben az információáramlásban igyekszik a Siketvakok Országos Egyesülete is gondolkodni, minél szélesebb körben. Az egyesület siketvak embereknek is biztosít elemi rehabilitációt, így gyakori a jelnyelvi tolmácsok bekapcsolódása is a rehabilitációs folyamatokba. Épp ezért szervezett az egyesület egy képzést kifejezetten jelnyelvi tolmácsok számára, hogy az elemi rehabilitációval kapcsolatos fogalmakkal a jelnyelvi jelek országos egységesítése megtörténjen. Ezért egy általános, egységes képet kaphattak a jelnyelvhasználat szintjén is.
Az előbb hallott beszámolókból is érzékelhető, hogy mennyire összetett a célcsoport. Ha valaki speciális oktatási intézménybe jár, fontos lenne, hogy onnan is kapjon ismereteket, információkat arról, hogy milyen elemi rehabilitációs szolgáltatókhoz fordulhat későbbiekben. A felnőtté válással nagyon sokat változik az, hogy mit jelent az önálló közlekedés: járművek, átszállások, eljutni a munkahelyre, önálló ügyintézés, stb. Sokszor még az is nehézséget jelent, hogy a speciális oktatási intézményekből átkerüljenek az emberek  rehabilitációs szolgáltatókhoz, vagy legalább az információt megkapják az egészségügyi szolgáltatóktól.
A jövő tehát nem feladatoktól mentes. Minden jelenlévőnek, az érdekképviseletnek, szakembereknek és érintetteknek is szerepe van abban, hogy maga területén megtegye, amit kell. A minisztériumtól pedig azt kérik, hogy felülről nézzen rá az egészre, nézzék, vizsgálják át az egész rendszert.
(A szakmai anyagot készítette, összegezte: Taskovics Adél)

